Source: https://www.najpravo.sk/rady-a-vzory/vzory-rozhodnuti-sudu/uznesenia/p/pripustenie-zmeny-ucastnikov-37-ods-3-ep.html
Timestamp: 2020-01-24 04:10:55+00:00

Document:
Pripustenie zmeny účastníkov - § 37 ods. 3 EP | P | Najprávo.sk - najlepší právny poradca
3.2. 2011, 19:41 | Edmund Horváth
1Er/311/2009-14
EX 164/09
Okresný súd Poltár v exekučnej veci oprávneného XYZ, a. s. so sídlom Jánošíkova 1, Bratislava, IČO: 12 345 678 proti povinnému Jozefína Malá, nar. 1. 3. 1950, bytom Poltár, Jesenská 1, štátne občianstvo SR o vymoženie 1.891,42 eur s príslušenstvom, trov predchádzajúceho konania a trov exekúcie vedenej na Exekútorskom úrade JUDr. Jaromíra Valacha pod sp. zn. EX 164/09 takto
Súd p r i p ú š ť a zmenu účastníka konania na strane oprávneného tak, že namiesto doterajšieho oprávneného: XYZ, a. s. so sídlom Jánošíkova 1, Bratislava, IČO: 12 345 678 vstupuje do konania nový oprávnený: ZYX, a. s. so sídlom Jesenského 1, Bratislava, IČO: 98 765 431.
Oprávnený podal dňa 13. 07. 2009 na Exekútorskom úrade JUDr. Jaromíra Valacha návrh na vykonanie exekúcie. Súdny exekútor podal na súd žiadosť o udelenie poverenia na vykonanie exekúcie dňa 20. 07. 2009, pričom súd vydal poverenie na vykonanie exekúcie dňa 22. 07. 2009. Dňa 10. 12. 2009 podala obchodná spoločnosť ZYX, a. s. návrh na zmenu účastníka konania na strane oprávneného, nakoľko predmetná pohľadávka bola na ňu postúpená spolu s príslušenstvom a všetkými právami s ňou spojenými na základe zmluvy o postúpení pohľadávky zo dňa 22. 09. 2009. Spoločnosť ZYX, a. s. zároveň týmto podaním vyjadrila súhlas so vstupom na miesto oprávneného v predmetnej veci. K návrhu bola pripojená zmluva o postúpení pohľadávok.
Podľa § 37 ods. 3 zákona č. 233/1995 Z.z. o súdnych exekútoroch a exekučnej činnosti a o zmene a doplnení ďalších zákonov v platnom znení (ďalej len Exekučný poriadok) proti inému než tomu, kto je v rozhodnutí označený ako povinný, alebo v prospech iného než toho, kto je v rozhodnutí označený ako oprávnený, možno vykonať exekúciu, len ak sa preukázalo, že naňho prešla povinnosť alebo právo z exekučného titulu podľa § 41. Ak nastanú skutočnosti, na ktorých základe dochádza k prevodu alebo prechodu práv a povinností vyplývajúcich z exekučného titulu, sú účastníci konania povinní bez zbytočného odkladu písomne oznámiť tieto skutočnosti exekútorovi. Oznámenie musí byť doložené listinou preukazujúcou prevod alebo prechod práv alebo povinností. Návrh na pripustenie zmeny účastníkov konania je exekútor povinný súdu doručiť v lehote 14 dní odo dňa, keď sa o týchto skutočnostiach dozvedel. Súd rozhodne do 60 dní od doručenia návrhu uznesením. Rozhodnutie sa doručí exekútorovi, oprávnenému a povinnému, ktorí sú označení v exekučnom titule, a tomu účastníkovi, na ktorého právo alebo povinnosť prešla.
Podľa § 37 ods. 4, 5 Exekučného poriadku ak k prevodu alebo prechodu práv alebo povinností z exekučného titulu dôjde po vydaní poverenia na vykonanie exekúcie, pokračuje exekútor vo vykonávaní exekúcie na základe pôvodného poverenia, ku ktorému priloží originál právoplatného rozhodnutia súdu o pripustení zmeny alebo odpis rozhodnutia. Ak súd zmenu účastníkov konania nepripustí, pokračuje exekútor v konaní s pôvodnými účastníkmi.
Zmluva o postúpení pohľadávky je právnym úkonom, s ktorým právne predpisy spájajú prevod práv a povinností. Na zmenu oprávneného je potrebný súhlas toho, kto na jeho miesto vstupuje. V priebehu exekučného konania bolo na základe návrhu na zmenu účastníka konania a zmluvy o postúpení pohľadávky preukázané postúpenie predmetnej pohľadávky z oprávneného na obchodnú spoločnosť ZYX, a. s. Rovnako je splnená podmienka súhlasu ZYX, a. s. so svojím vstupom do konania. Vzhľadom na vyššie uvedené skutočnosti súd pripustil zmenu účastníka konania na strane oprávneného tak, že namiesto doterajšieho oprávneného XYZ, a. s. so sídlom Jánošíkova 1, Bratislava, IČO: 12 345 678 vstupuje do konania nový oprávnený: ZYX, a. s. so sídlom Jesenského 1, Bratislava, IČO: 98 765 431.
Poučenie: Proti tomuto uzneseniu odvolanie n i e j e prípustné.
V Poltári dňa 11. januára 2010
Hlasovalo: 1983

References: § 37
 súd 

Súd 
 súd 
 súd 
 § 37
 § 41
 Súd 
 § 37
 súd 
 súd